Seuntjie sterf, vier beseer in Bloem-ongeluk | Maroela Media
'n Sewejarige seun is dood en vier ander persone, sy ouma, ma en twee sussies, is beseer tydens 'n ongeluk op die N1, ongeveer 20 km buite Bloemfontein in die Vrystaat.
"Paramedici het omstreeks 10:00 by die toneel opgedaag waar 'n ligte motor onderstebo langs die pad gelê het," het Russel Meiring, woordvoerder van ER24, gesê. "'n Vrou, in haar 70's, was nog in die motor vasgekeer en 'n vrou en drie kinders het 'n paar meter van die voertuig af gelê."
Meiring het gesê die seun het noodlottige beserings opgedoen. "Paramedici kon ongelukkig niks vir hom doen nie en hy is op die toneel dood verklaar."
'n 37-jarige vrou en haar twee dogters, tussen drie en 11 jaar oud, is ook beseer. Een van die dogters het kritieke beserings opgedoen.
"Die 70-jarige vrou moes met meganiese toerusting uit die wrak verwyder word voor sy na 'n hospitaal geneem kon word vir verdere behandeling."
Plaaslike owerhede was op die toneel en stel verder ondersoek in.
Maroela Media verneem die 70-jarige vrou is Nellie van Zyl, vrou van André van Zyl wat predikant was van die Lighuis Jesus Bediening op Welkom voor sy aftrede. Tina Clayton en haar drie kinders was saam in die motor.
Oo dis erg.Baie jammer om te hoor.
Ai, my hart breek vir julle. Ek hoop hier kom spoedige beterskap vir tannie Nellie en die kleindogter wat so erg beseer is. Baie baie sterkte Ds Andre en almal in die gesin. Wees seker dat die HELE Lighuis julle almal in ons gebede opdra.